CELEX: 32017R1501
Language: ro
Date: 2017-08-24 00:00:00
Title: Regulamentul (UE) 2017/1501 al Consiliului din 24 august 2017 de modificare a Regulamentului (CE) nr. 329/2007 privind măsuri restrictive împotriva Republicii Populare Democrate Coreene

26.8.2017   
            
            
               RO
            
            
               Jurnalul Oficial al Uniunii Europene
            
            
               L 221/1
            
         REGULAMENTUL (UE) 2017/1501 AL CONSILIULUI
   din 24 august 2017
   de modificare a Regulamentului (CE) nr. 329/2007 privind măsuri restrictive împotriva Republicii Populare Democrate Coreene
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 215,
   având în vedere Decizia (PESC) 2016/849 a Consiliului din 27 mai 2016 privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC (1),
   având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
   întrucât:
   
               (1)
            
            
               Regulamentul (CE) nr. 329/2007 al Consiliului (2) pune în aplicare măsurile prevăzute în Decizia (PESC) 2016/849.
            
         
               (2)
            
            
               Anexa IV la Regulamentul (CE) nr. 329/2007 cuprinde lista persoanelor, entităților și organismelor care au fost desemnate de Comitetul de sancțiuni sau de Consiliul de Securitate al Organizației Națiunilor Unite (CSONU) și cărora li se aplică înghețarea fondurilor și a resurselor economice în temeiul regulamentului menționat.
            
         
               (3)
            
            
               Anexa V la Regulamentul (CE) nr. 329/2007 cuprinde lista persoanelor, entităților și organismelor care nu au fost incluse în lista din anexa IV, dar care au fost identificate de către Consiliu și cărora li se aplică înghețarea fondurilor și a resurselor economice în temeiul regulamentului menționat.
            
         
               (4)
            
            
               La 5 august 2017, CSONU a adoptat Rezoluția 2371 (2017) care impune noi măsuri împotriva Coreei de Nord. Printre altele, CSONU a adăugat nouă persoane fizice și patru persoane juridice pe lista persoanelor și entităților cărora li se aplică măsurile restrictive. De asemenea, CSONU a prevăzut derogări de la aceste măsuri în ceea ce privește două persoane juridice, și anume Foreign Trade Bank (FTB) și Korean National Insurance Company (KNIC).
            
         
               (5)
            
            
               Regulamentul de punere în aplicare (UE) 2017/1457 al Comisiei (3) pune în aplicare noile măsuri prin includerea numelor persoanelor fizice și juridice relevante în anexa IV la Regulamentul (CE) nr. 329/2007. Având în vedere că una dintre persoanele juridice, și anume KNIC, fusese inclusă anterior în anexa V la Regulamentul (CE) nr. 329/2007, aceasta ar trebui să fie eliminată din anexa respectivă.
            
         
               (6)
            
            
               Decizia (PESC) 2017/1504 a Consiliului (4) a modificat Decizia (PESC) 2016/849 pentru a reflecta situațiile în care, în temeiul Rezoluției 2371 (2017), măsurile restrictive împotriva FTB și a KNIC nu se aplică.
            
         
               (7)
            
            
               Prin urmare, Regulamentul (CE) nr. 329/2007 ar trebui modificat în mod corespunzător,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 329/2007 se modifică după cum urmează:
   
               1.
            
            
               Articolul 8a se înlocuiește cu următorul text:
               „Articolul 8a
               Interdicțiile prevăzute la articolul 6 alineatele (1) și (4) nu se aplică în ceea ce privește fondurile și resursele economice care aparțin Foreign Trade Bank sau Korean National Insurance Company (KNIC) ori sunt puse la dispoziția acestora, în măsura în care fondurile și resursele economice respective sunt destinate exclusiv scopurilor oficiale ale unei misiuni diplomatice sau consulare în Coreea de Nord sau activităților de asistență umanitară desfășurate de către Organizația Națiunilor Unite sau în coordonare cu aceasta.”
            
         
               2.
            
            
               Articolul 11c se înlocuiește cu următorul text:
               „Articolul 11c
               Prin derogare de la interdicțiile care decurg din Rezoluțiile 1718 (2006), 1874 (2009), 2087 (2013), 2094 (2013), 2070 (2016), 2321 (2016), 2356 (2017) și 2371 (2017) ale Consiliului de Securitate al ONU, autoritatea competentă relevantă a unui stat membru, astfel cum este identificată pe site-urile internet care figurează în anexa II, poate autoriza orice activitate în cazul în care Comitetul de sancțiuni a stabilit, pentru fiecare caz în parte, că aceasta este necesară pentru a facilita activitatea organizațiilor internaționale și neguvernamentale care desfășoară activități de asistență și ajutor în Coreea de Nord în beneficiul populației civile din Coreea de Nord, în temeiul punctului 46 din Rezoluția 2321 (2016) a Consiliului de Securitate al ONU.”
            
         
               3.
            
            
               Anexa V la Regulamentul (CE) nr. 329/2009 se modifică în conformitate cu anexa la prezentul regulament.
            
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 august 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  JO L 141, 28.5.2016, p. 79.
   
      (2)  Regulamentul (CE) nr. 329/2007 al Consiliului din 27 martie 2007 privind măsuri restrictive împotriva Republicii Populare Democrate Coreene (JO L 88, 29.3.2007, p. 1).
   
      (3)  Regulamentul de punere în aplicare (UE) 2017/1457 al Comisiei din 10 august 2017 de modificare a Regulamentului (CE) nr. 329/2007 al Consiliului privind măsuri restrictive împotriva Republicii Populare Democrate Coreene (JO L 208, 11.8.2017, p. 33).
   
      (4)  Decizia (PESC) 2017/1504 a Consiliului din 24 august 2017 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene (a se vedea pagina 22 din prezentul Jurnal Oficial).
   
      ANEXĂ
      În anexa V litera (d) la Regulamentul (CE) nr. 329/2007, se elimină următoarea mențiune:
      
         
                      
                  
                  
                     „Nume (și eventuale nume de împrumut)
                  
                  
                     Date de identificare
                  
                  
                     Motive
                  
               
                     1.
                  
                  
                     Korea National Insurance Corporation (KNIC) și sucursalele sale (cunoscută și sub numele de Korea Foreign Insurance Company)
                  
                  
                     Haebangsan-dong, Central District, Phenian, RPDC
                     Rahlstedter Strasse 83 a, 22149 Hamburg
                     Korea National Insurance Corporation din Alloway, Kidbrooke Park Road, Blackheath, Londra SE30LW
                  
                  
                     Korea National Insurance Corporation (KNIC), întreprindere aflată în proprietatea statului și controlată de acesta, generează venituri substanțiale, inclusiv în valută, care ar putea contribui la programele RPDC ce vizează armele nucleare, rachetele balistice sau alte arme de distrugere în masă. De asemenea, sediul KNIC din Phenian este legat de Biroul 39 al Partidului Muncitorilor din Coreea, care este o entitate desemnată.”